**EN KOVAČ KONJA KUJE**

V igri naj sodelujejo vsaj trije igralci, seveda je igra bolj zanimiva, če je igralcev več.

Stojimo v krogu in vsak pred seboj drži stisnjeni pesti. Vodja igre rahlo udarja s pestjo v ritmu besedila po drugih pesteh (po vrsti) in zraven govori besedilo:

En kovač konja kuje,

kolko žebljev potrebuje,

en, dva, tri,

pa povej število ti!

Otrok, pri katerem se besedilo konča, pove poljubno število. Vodja z izštevanjem izloči pest tistega igralca, pri katerem se štetje zaključi.

Ko igralec v igri nima več nobene pesti, je izločen. Tako se igra nadaljuje do konca. Zadnji je zmagovalec in vodi igro od začetka.